 Na RICHARD MUNGUTI AKAUNTI 30 za Pasta Ezekiel Odero na za kanisa lake zitasalia kufungwa kwa mwezi moja hadi pale polisi watakapokamilisha uchunguzi kuhusu chanzo cha utajiri wake. Agizo hilo lilitolewa na hakimu mkazi mahakama ya Milimani Ben Mark Ekhubi baada ya hali ya sinto fahamu ya kufunguliwa kwa akaunti za muhibiri kuibuka. Bw Ekhubi alikuwa amesema agizo alilotoa lilikuwa la siku 10 lakini agizo lililotayarishwa lilisoma siku 30. “Naomba hii mahakama ifafanue ikiwa akaunti za Pasta Odero zilikuwa zisalie zimefungwa kwa siku 10 au siku 30,” kiongozi wa mashtaka Bi Virginia Kariuki alimtaka hakimu afafanue. Mawakili wa Pasta Odero Danstan Omari, Cliff Ombeta na Samson Nyaberi walieleza mshtuko mkuu ikiwa Mkurugenzi wa Uchunguzi wa Jinai (DCI) anaweza kupotosha mahakama. “Siku 10 zimetimia leo. Akaunti 30 za benki za Pasta Odero zifunguliwe ili apate pesa za kuendeleza shule na kanisa bila bughudha,” Bw Omari alieleza korti. Wakili Omari alilalamikia mahakama kwamba DCI amekuwa akimtosa Pasta Odero na kule kwa kutodumisha msimamo mmoja kuhusu akaunti hizo na laini saba za M-Pesa. Baada ya majibizano makali kati ya mawakili wa Pasta Odero na kiongozi wa mashtaka, hakimu alifafanua kwamba polisi waliruhusiwa kuchunguza akaunti za muhubiri huyo na kanisa lake kwa siku 30 na wala sio10. Kesi itaendelea leo (alhamisi). Mnamo Jumanne pasta huyo aliwasilisha ombi akiomba akubaliwe kutoa Sh100 milioni kutoka akaunti zilizofungwa kugharamia mahitaji ya kanisa na shule iliyo na wanafunzi 3, 000. Pasta Odero wa kanisa la New Life Prayer Centre na shule ya kimataifa ya Kilifi International amesema shughuli katika kanisa hilo zimeathirika mno. “Hakuna chochote kinachoendelea katika kanisa hilo lililo na wafuasi 45, 000,” Bw Omari amesema katika ushahidi aliowasilisha katika Mahakama ya Milimani. Kwa mwezi Bw Omari alisema waumini zaidi ya 500, 000 huhudhuria ibada katika kanisa hilo. Bw Omari aliomba Pasta Odero akubaliwe kuchukua Sh100 milioni za kuendeleza shughuli za shule na kanisa.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  